Cecil die leeu: ‘Ek het nie geweet die leeu was bekend nie’Cecil die leeu Foto: Zimparks, Facebook Bronkhorst het skuld ontken op die aanklagte teen hom en is verlede week op R12 000 borgtog vrygelaat. Die saak sal na verwagting vir nog ŉ paar weke uitgestel word. Die jag op Cecil die leeu het internasionaal opslae gemaak en kan langtermyn gevolge vir jagpraktyke in Zimbabwe hê. Dit is nie die eerste keer wat Bronkhorst in Zimbabwe die wind van voor kry nie. In 2000 was hy een van die eerste wit boere wie se plase deur president Robert Mugabe se grondhervormingsprogram oorgeneem is. Hy het sy klein, maar belangrike plaas in sentraal-Zimbabwe verloor waar hy met beeste geboer en kampioenbeeste geteel het. Hy het alles wat hy besit het, verloor, en soos baie ander, het hy geen vergoeding vir sy grond of die bates op die plaas ontvang nie. Volgens Bronkhorst is dit hoekom hy by die jagbedryf betrokke geraak het. Hy het gesê hy en sy werkers sal nou geen inkomste kan verdien nie, omdat sy borgtogvoorwaardes bepaal dat hy drie keer ŉ week aan die polisie in Bulawayo moet rapporteer. Dit beteken hy kan nie ver afstande reis vir jagtogte nie, wat dikwels in afgeleë gebiede in die land plaasvind. Sy kliënte het hierdie week ook alle bespreekte jagtogte tot die einde van die jaar gekanselleer. “Ek weet nie hoe ek hierdie gaan oorleef nie,” het hy gesê. Bronkhorst word saam met Honest Ndlovu van die onwettige jagtog beskuldig. Ndlovu is egter nie aangekla nie en het verlede week aangedui hy mag moontlik as ŉ staatsgetuie optree gedurende die verhoor. Cecil is op Ndlovu se grond gejag, maar daar is nie ŉ permit vir die jagtog uitgereik nie. Bronkhorst het gesê hy sien daarna uit om sy onskuld gedurende die verhoor te bewys. “Dit was amper per ongeluk dat die bekende leeu geskiet is. Ek het op die laaste nippertjie na daardie plaas gegaan, omdat die vorige plaas wat ek deur ŉ ander jagmaatskappy bespreek het, skielik gekanselleer het,” het hy gesê. “Ek het nie geweet die leeu was bekend onder toeriste nie en ook nie dat dit ŉ halsband gedra het as deel van ŉ navorsingprojek nie. Die leeu is in die nag geskiet. Ek en my kliënt was al twee verpletter toe ons die volgende dag sien die leeu het ŉ halsband aan.” Hy het gesê hy wens hy het die halsband saamgeneem en by die parke-owerhede ingehandig toe hy die voorval die volgende gaan aanmeld het. Lees alle vorige berigte oor Cecil die leeu op Maroela Media.